Semisonic – all about chemistry

Disc dal mais dal Battaporta da Jachen Prevost

L'istorgia dal trio "Semisonic" è in zichel sco quellas istorgias da success ch'ins auda savens. Avant 9 onns sa scuntran trais tips en ina bar a Minneapolis, decidan da far musica, sunan l'emprim in pau covers – e tut en ina giada han els in contract cun ina da las pli grondas firmas discograficas. Il rest è er gia enconuschent: in bel di vegn l'emprim hit en furma dal toc "Closing time" ed il mund da musica è fortunà. Qua sa tracti però propi dad in cas da fortuna, perquai che "Semisonic" fan ed han fatg adina in rock frestg, cun ina ghitarra che tira tras las chanzuns, che tuna però adina differenta: ina giada dira, lura puspè lomina e la proxima giada agressiva. Il punct sin il "i" è però la vusch da Dan Wilson, quel um n'ha betg mo talent – Wilson è er in genie cur ch'i sa tracta da stgaffir atmosfera. Ed el n'è betg mo ferm cur ch'i sa tracta da tuns pli dirs – er en las balladas tira el tut ses registers. E "all about chemistry" ha er anc in auter avantatg: quai è in dals paucs albums che na cuntegna mo in u dus buns tocs. En quest cas ans pudain nus allegrar sin 12 chanzuns che persvadan.

Semisonic. All about chemistry. MCA Universal. Dapli da "Semisonic" en l'internet: www.semisonic.com.

Il Battaporta dal Radio Rumantsch cusseglia e preschenta mintga mais in disc cumpact, ina schibetta musicala – grazia fitg!